მგზავრები
„მგზავრები“ — ქართული ჯგუფი. ჩამოყალიბდა 2006 წელს. მის შემადგენლობაში შედიოდა სამი წევრი, თუმცა შემდგომში მათი რიცხვი გაიზარდა და დროდადრო იცვლება. ჯგუფის ლიდერი, გიგი დედალამაზიშვილი, განათლებით მსახიობია და სიმღერების წერა 2006 წელს დაიწყო. „მგზავრები“ პოპულარული გახდა დავით იმედაშვილის ფილმ „ოცნების ქალაქში“ გაჟღერებული სიმღერის შემდეგ. 2015 წლის ივლისში კოლექტივი გამოვიდა რუსეთში, ფესტივალ „Нашествие“-ზე, შემდგომში კი – ეთნიკური მუსიკის და მრეწველობის საერთაშორისო ფესტივალზე „МИР Сибири“. 2016 წლის თებერვალში მიიღო „НАШЕ радио“-ს „Чартова дюжина“-ს ჯილდო ნომინაციაში „Взлом“. 2016 წელს გამოვიდა რუსულ მუსიკალურ ფესტივალზე „Дикая мята“. ჯგუფის მუსიკა მოიცავს როგორც ფოლკლორულ, ასევე კლასიკური მუსიკის ელემენტებს და მასში აგრეთვე ჭარბად არის იმპროვიზაციის ელემენტები. „მგზავრებს“ არსებობის მანძილზე ჩატარებული აქვს რამდენიმე ათეული სოლო კონცერტი, ჩაწერილი აქვს რამდენიმე სტუდიური ალბომი. გადაღებული აქვს რამდენიმე მუსიკალური ვიდეოც.